In nomine Domini, amen. Pateat universis per presens publicum instrumentum quod anno Domini millesimo tricentesimo quinquagesimo, indictione quarta, mense novembri, pontificatus sanctissimi patris et domini nostri, domini Clementis divina providentia pape sexti anno nono, die veneris post octabas festi Omnium Sanctorum, pulsata campana in ecclesia Eduensi ut moris est, ad capitulum ipsius ecclesie congregandum et ad sonum campane congregatis in capitulo suo venerabilibus viris dominis Johanne de Borbonio, decano, Bernardo, cantore, Johanne Jarrossier, Rodulpho Cati, Humberto de Blaterant, Roberto Albi, Hugone de Mota et pluribus aliis canonicis ibidem capitulum facientibus, in presentia mei Stephani, notarii publici, et testium infra scriptorum, lecta fuit ibidem palam et publice per discretum virum magistrum Petrum Talepain, jurisperitum, quemdam cedulam cujus tenor est talis: Cum inter venerabiles viros vicarios domini episcopi Eduensis, ex una parte, et dominos decanum et capitulum Eduenses ex alia, questionis materia verti speraretur, eo videlicet quod cum dicti domini vicarii vellent tenere in ecclesia cathedrali Eduensi, nomine dicti domini episcopi, synodum, dicti domini decanus et capitulum dixerunt et asseruerunt quod licet dictus dominus episcopus per se ipsum posset tenere, tamen non poterat tenere in dicta ecclesia per alium nec unquam hoc factum fuerat, nisi semel in synodo nuper preterita, de quo actu etiam dicti decanus et capitulum conquerebantur, dictis dominis vicariis in contrarium asserentibus et dicentibus quod hoc idem dominus episcopus per se ipsum et per alium seu alios facere poterat: tandem fuit inter ipsas partes sic amicabiliter ordinatum quod dicti domini vicarii teneant dictam synodum in navi dicte ecclesie, acto expresse inter ipsas partes eo de consensu utriusque, quod in casu ubi non haberet jus dictus dominus episcopus tenendi dictam synodum per alium seu alios, quod iste actus et ille qui factus fuit in dicta synodo nuper preterita habeantur pro non factis, nec dictus dominus episcopus qui nunc est vel fuerit pro tempore possint se juvare illa quasi possessione, nisi alias jus competeret eisdem et propter hoc non acqueratur novum jus dicto domino episcopo et non prejudicetur dicto domino episcopo nec dictis dominis decano et capitulo, nec e contra. Qua cedula sic lecta palam et publice, dicti domini decanus et capitulum pro se, sic dominus Jacobus dictus Tanulloy de Edua presbiter procurator et procurator dicti domini Guidonis, nunc episcopi Eduensis procuratoris nomine, contenta in eadem cedula voluerunt et approbaverunt ac consentiverunt expressius in eisdem et voluerunt super hiis per me fieri publica instrumenta. Actum in predicto capitulo, sub anno, indictione, mense, die et pontificatu predictis, presentibus dominis Andrea de Bordis de Edua vicario ecclesie Eduensis, Petro curato de Cuceyo in Morvando, Johanne curato de Arido Loco, et pluribus archipresbiteris et curatis dyocesis Eduensis testibus ad premissa vocatis specialiter et rogatis.